NUM ontken bewerings oor Gupta-kapingDie National Union of Mineworkers (NUM) het Vrydag ten sterkste bewerings ontken dat die vakbond deur die omstrede Gupta-familie gekaap is, en het ŉ joernalis veroordeel wat ŉ onderhoud gevoer het met een van sy beamptes oor die bewerings. Dit volg ná eNCA ŉ eksklusiewe onderhoud uitgesaai het waartydens David Sipunzi, algemene sekretaris van NUM, erken het dat sy kantoor in 2012 ‘n skenking van R1,5 miljoen van die Gupta-mynmaatskappy, Oakbay Resources, ontvang het. Sipunzi het aan eNCA gesê sy faksie het finansiering van die Shiva-uraanmyn ontvang. Maar die vakbond het in ŉ sterk bewoorde verklaring gesê hy is “geskok en gewalg” hoe die berig in die nuus oorgedra is, en het gesê Sipunzi het die onderhoud aan die nuusstasie toegestaan, omdat hy niks het om weg te steek nie. “Dit is ŉ walglike sirkus waar ŉ senior verslaggewer van ŉ geloofwaardige mediahuis ŉ sensitiewe storie sou uitsaai sonder dat die feite omvattend ondersoek is, maar slegs steun op een onderhoud met NUM se algemene sekretaris, David Sipunzi, wat gepoog het om die ware feite aan die lig te bring,” het die vakbond gesê. “Dit is ŉ roekelose storie wat ten doel het om NUM en sy leiers se naam te beswadder. Dit is ŉ ernstige ondersoekende nuusberig wat die beeld van NUM en sy leiers gaan benadeel sonder dat die feite ondersoek is.” Die Guptas word hoofsaaklik geïmpliseer in die openbare beskermer se staatskaping-verslag wat betref die aanstelling en afdanking van kabinetministers en die hoofde van staatsbeheerde maatskappye in ŉ poging om hul ondernemings te bevoordeel. Die NUM erken egter dat hy voordeel getrek het uit ŉ borgskap van R1,5 miljoen van Oakbay, en gesê die geld is aangewend om sy sentrale komiteevergadering te finansier wat in Junie vanjaar gehou is. “Die geld is direk aan die diensverskaffer oorbetaal vir akkommodasie. Dit is nooit in NUM se rekening inbetaal nie. Dit is ŉ gewone proses wat elke keer plaasvind wanneer daar ŉ kongres of sentrale komiteevergadering gehou word, dat ons fondse insamel en daar is niks fout daarmee nie,” het die vakbond bygevoeg. “Daar is baie ander maatskappye wat genader is vir borgskappe vir die vergadering. Die NUM is nie deur die Guptas gekaap nie en dit sal nooit deur enigiemand gekaap word nie.” Volgens die vakbond is die storie baie vinnig gedoen en sonder enige konkrete bewyse, en wou nie verder kommentaar lewer totdat die verslaggewer en die kanaal bewyse aan hulle verskaf dat die vakbond deur die Guptas gekaap is nie.